**KLAIPĖDOS MIESTO SAVIVALDYBĖS TARYBA**

**JŪRINIŲ IR VIDAUS VANDENŲ REIKALŲ KOMISIJA**

**POSĖDŽIO PROTOKOLAS**

 2014 m. balandžio 15 d. Nr. TAR1 - 32

Klaipėda

 Posėdis įvyko 2014-04-10. Posėdžio pradžia 10.30 val.

 Posėdžio pirmininkas – Valerijonas Bernotas.

 Posėdžio sekretorė – Lietutė Demidova.

 Posėdyje dalyvauja komisijos nariai: Algirdas Grublys, Lina Skrupskelienė, Vidmantas Plečkaitis, Vladimiras Vlasovas, Licencijų, leidimų ir vartotojų teisių apsaugos skyriaus vedėja Z. Žižytė, Savivaldybės administracijos direktorės pavaduotoja Alina Velykienė, Tarptautinių ryšių, verslo plėtros ir turizmo skyriaus vedėja Dalia Pleskovienė.

 Darbotvarkė (pritarta bendru sutarimu):

 1. Dėl prekybos žuvimis vietos paruošimo*.* Pranešėjas A. Butkus

 2. Dėl leidimų žvejų automobiliams. Pranešėjas V. Bernotas

 3. Informacija apie Smiltynės jachtklubo veiklos organizavimą. Pranešėja A. Velykienė

 4. Dėl pritarimo ataskaitai. Pranešėjas V. Bernotas

1. SVARSTYTA. Prekybos žuvimis vietos paruošimas*.*

 Pranešėjas – A. Butkus, „Klaipėdos laivų remontas“ įmonės generalinis direktorius informuoja, kad paviljonai, iš kurių bus prekiaujama žuvimi, jau gaminami ir bus pastatyti gegužės pabaigoje – birželio pradžioje. A. Butkus sako, kad iki šiol nėra suderinęs su Savivaldybe laikinų statinių vizualizacijos ir prašo Savivaldybės nedaryti kliūčių šioje srityje. Aiškina, kad dar nepavyksta suderinti vandens tinklų prijungimo klausimo.

 Z. Žižytė primena, kad reikia Tarybos sprendimo, kad žuvimis prekiaujantys žvejai būtų atleisti nuo vietinės rinkliavos.

 NUTARTA. Įpareigoti „Klaipėdos laivų remontas“ įmonę pastatyti prekybos šviežia žuvimi paviljonus gegužės pabaigoje – birželio pradžioje.

 2. SVARSTYTA. Leidimai žvejų automobiliams.

 Pranešėjas – V. Bernotas. Informuoja, kad yra gautas žvejų prašymas gauti leidimus (gyventojo leidimus juridiniams asmenims 5 Lt metams vienai transporto priemonei) stovėti transporto priemonėms - po vieną leidimą kiekvienai įmonei 1 transporto priemonei.

 Z. Žižytė sako, kad žvejai turi pateikti nuomos sutartis (leidžiančias stovėti laivams prie krantinės) ir gaus leidimus automobiliams stovėti.

 A. Butkus sako, kas yra sudaryta sutartis tik su „Pajūrio laivais“ (pramoginių laivų turėtojais) dėl laivų stovėjimo. Sutartyje numatyta, kad skiriama 150 m Danės upės krantinės laivams stovėti.

 V. Sekreckis sako, kad UAB „Stintelė“, UAB „Gero vėjo žvejams“, V. Razmo ir G. Tydiko žvejybinės įmonės nėra asociacijos nariai.

 A. Grublys teiraujasi ar įmanoma su žvejais padaryti sutartis. Domisi, gal Žuvininkystės vietinės veiklos tarnyba galėtų kreiptis į „Klaipėdos laivų remonto“ įmonę dėl leidimo gavimo.

 V. Petkus mano, kad „Klaipėdos laivų remonto“ įmonė galėtų sudaryti sutartį su Žuvininkystės produktų asociacija.

 V. Plečkaitis mano, kad krantine gali naudotis tiek „Pajūrio laivai“, tiek žvejai.

 NUTARTA. Siūlo žvejams kurti asociaciją ir sudaryti sutartį su „Klaipėdos laivų remonto“ įmone“ dėl laivų stovėjimo prie krantinės.

 3. SVARSTYTA. Informacija apie Smiltynės jachtklubo veiklos organizavimą.

 Pranešėja – A. Velykienė. Informuoja, kad įvyko Smiltynės jachtklubo dalininkų, tarp kurių yra ir savivaldybė, susirinkimas. Paaiškėjo, kad jachtklubas yra pripažintas tinkamu naudoti. Šios procedūros užtruko, nes rekonstrukcija vykdžiusi įmonė užginčijo jiems paskirtą nuobaudą. Viskas išsisprendė po pusantrų metų. A. Velykienė sako, kad šiais metais bus rengiamas operatoriaus konkursas. Anksčiau juo buvo įmonė „Klaipėdos laivų remontas“. Konkurso sąlygose numatyta, kad per 17 metų operatoriaus į šį objektą turės investuoti apie milijoną litų. Numatyta, kad per 3 metus Smiltynės jachtklube turėtų apsilankyti 200 tūkst. žmonių. A. Velykienė tiki, kad Smiltynės jachtklubas pradės veikti šią vasarą.

 NUTARTA. Informacija išklausyta.

 4. SVARSTYTA. Pritarimas Jūrinių ir vidaus vandenų reikalų komisijos ataskaitai.

 Pranešėjas – V. Bernotas perskaito komisijos ataskaitą.

 NUTARTA. Pritarti ataskaitai bendru sutarimu.

 Posėdis baigėsi 11.10 val.

Posėdžio pirmininkas Valerijonas Bernotas

Posėdžio sekretorė Lietutė Demidova